Diari Oficial de la Generalitat Valenciana


Sumari del DOGV 6259, del 04-05-2010 (2010/4988)

DECRET 77/2010, de 30 d'abril, del Consell, sobre regulació de la comunicació a la Generalitat de la celebració de mercats, fires, concursos, subhastes i exposicions temporals d'animals procedents d'explotacions ramaderes a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/04/30/77/dof/vci/html**

### Dades del document

Número de DOGV
:   6259

Data del DOGV
:   04-05-2010

Secció del DOGV
:   I. DISPOSICIONS GENERALS

Número del document
:   2010/4988


Data del document
:   30-04-2010

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * distribució comercial
    * animal de granja
    * legislació
    * reglament intern
    * manifestació comercial
    * ramat
    * distribuïdor comercial
    * promoció comercial
    * venda en subhasta

DECRET 77/2010, de 30 d'abril, del Consell, sobre regulació de la comunicació a la Generalitat de la celebració de mercats, fires, concursos, subhastes i exposicions temporals d'animals procedents d'explotacions ramaderes a la Comunitat Valenciana. [2010/4988]  
PREÀMBUL  
Els mercats, fires, concursos, subhastes i exposicions temporals d'animals procedents d'explotacions ramaderes són actes que responen a diferents finalitats. Així, estos certàmens servixen per a estimular la millora de la producció ramadera i, per tant, la competitivitat del sector ramader valencià, permeten la divulgació i promoció dels mitjans de producció més moderns i constituïxen un instrument fonamental per a la millora de la cabanya ramadera al territori de la Comunitat Valenciana, de manera que es permeta l'obtenció d'animals millorats, d'acord amb la seua qualificació morfològica, genètica i productiva, a fi d'aconseguir tant una bona genètica com un estat sanitari adequat. Amb això, es pretén aconseguir més possibilitats en la comercialització i l'obtenció de millors preus, i incrementar així la rendibilitat de les explotacions ramaderes i millorar el nivell de vida del sector.  
L'article 49.3.3ª de l'Estatut d'Autonomia de la Comunitat Valenciana atribuïx a esta la competència exclusiva en matèria de ramaderia, d'acord amb les bases i l'ordenació de l'activitat econòmica general.  
En l'article 80 de la Llei 6/2003, de 4 de març, de la Generalitat, de Ramaderia de la Comunitat Valenciana, es regulen determinats aspectes dels mercats, fires, concursos, subhastes i exposicions temporals d'animals procedents d'explotacions ramaderes, i en l'apartat 4 es disposa que el Consell desplegarà reglamentàriament les determinacions que conté este article. Si bé en este precepte es regulen de forma conjunta les concentracions d'animals procedents d'explotacions ramaderes i aquelles altres que es referixen a animals de companyia, el seu desplegament reglamentari, complint la remissió normativa que conté l'esmentada Llei 6/2003, s'ha efectuat de forma independent, atenent les diferències en la regulació normativa aplicable en cada cas, així com els diferents sectors i organitzacions representatives de col·lectius o interessos que puguen resultar afectats per la norma.  
Es fa necessari, per tant, desplegar l'article 80 de la Llei 6/2003, de 4 de març, de la Generalitat, de Ramaderia de la Comunitat Valenciana, per tal de regular la comunicació de la celebració d'estos esdeveniments i establir un marc que en permeta la celebració en les condicions necessàries i exigibles tant des del punt de vista de la sanitat i benestar animal com des de la necessitat de l'ordenació d'estes activitats, i contribuir així tant al desenvolupament i la promoció del sector ramader valencià com a la millora de la seua competitivitat.  
De conformitat amb allò previst als articles 18.f i 43 de la Llei del Consell, a proposta de la consellera d'Agricultura, Pesca i Alimentació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 30 d'abril de 2010,  
DECRETE  
Article 1. Objecte  
És objecte d'este decret la regulació del règim de comunicació a la Generalitat de la celebració dels mercats, fires, concursos, subhastes i exposicions temporals d'animals procedents d'explotacions ramaderes, tant si es tracta d'explotacions situades a la Comunitat Valenciana com fora, que s'hagen de celebrar en l'àmbit territorial de la Comunitat Valenciana.  
Article 2. Definicions  
1. Mercats: certàmens comercials amb realització de transaccions.  
2. Fires: certàmens en què els animals que hi participen mostren les seues aptituds, sense que hi haja competència.  
3. Concursos: certàmens en els quals es realitzen demostracions competitives entre els animals participants.   
4. Subhastes: modalitat comercial de venda a la qual poden concórrer els animals prèviament inscrits i qualificats, que s'oferiran a compradors degudament acreditats.   
5. Exposicions: exhibicions en què participen únicament animals inscrits en els registres oficials corresponents.  
Article 3. Requisits previs  
El promotor o organitzador de la concentració ha de comptar amb els requisits i les autoritzacions legals exigibles, inclòs l'informe favorable de l'ajuntament o, si és el cas, dels ajuntaments on se celebre el certamen, com també un número d'inscripció en el Registre General d'Explotacions Ramaderes de la Comunitat Valenciana, o número d'inscripció en un altre registre o cens equivalent d'una altra administració pública.  
Article 4. Comunicació de la celebració de la concentració  
1. La comunicació de la celebració de les concentracions d'animals procedents d'explotacions ramaderes, en l'àmbit de la Comunitat Valenciana, l'efectuarà el promotor o organitzador de la concentració a la conselleria que posseïsca la competència en matèria de producció i sanitat animal.  
2. Esta comunicació s'ha de practicar amb una antelació mínima de 15 dies a la data en què se celebre la concentració, i expressarà:   
a) Identificació del certamen.  
b) Descripció del lloc de celebració.  
c) Dies i hores de celebració del certamen.  
d) Nombre aproximat d'animals, classificats per espècies, previst per a concórrer al certamen.  
e) Fotocòpia del CIF o NIF del promotor o organitzador.  
f) Identificació del servici veterinari responsable.  
g) Nom, adreça i telèfon de contacte de la persona o les persones encarregades de l'organització del certamen, a l'efecte de comunicació urgent.  
h) Número d'inscripció de totes les explotacions de què procedisquen animals en el Registre d'Explotacions Ramaderes de la Comunitat Valenciana o en un altre registre o cens equivalent d'una altra administració pública.  
3. La comunicació ha d'anar acompanyada de la documentació següent:   
a) Programa de les mesures sanitàries que s'adoptaran durant la celebració del certamen, signat pel veterinari responsable.  
b) Normes de participació i memòria justificativa del compliment dels requisits establits en la normativa aplicable.  
c) Informe favorable de l'ajuntament del municipi o, si és el cas, dels ajuntaments dels municipis on tinga lloc el certamen.  
d) En els casos de concursos i subhastes, caldrà presentar el reglament i les normes de funcionament, com també la composició i qualificació dels jurats, en el cas de concurs.  
4. Esta comunicació es presentarà preferentment a les oficines comarcals de la conselleria competent en matèria de producció i sanitat animal. No obstant això, també es podrà presentar als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 5. Comprovació  
Una vegada rebuda la comunicació, es comprovarà que conté les dades i que s'hi adjunten els documents enumerats en l'article anterior. Si es detecta alguna falta o omissió, l'òrgan competent requerirà la persona interessada perquè, en un termini de 10 dies, esmene la falta i presente els documents preceptius.  
Article 6. Prohibició de la concentració  
1. En el cas que no es compte amb les autoritzacions legalment exigibles, o quan per raons sanitàries haja de prohibir-se o condicionar-se la celebració del certamen a l'adopció de determinades mesures, es dictarà una resolució motivada amb audiència prèvia de l'interessat. L'òrgan competent per a tramitar el procediment i dictar la resolució procedent serà, en els supòsits de mercats o subhastes, la direcció general competent en matèria de producció i sanitat animal; i, en els supòsits de fires, concursos o exposicions, la direcció territorial d'Agricultura, Pesca i Alimentació competent per raó del territori.  
2. Contra les resolucions a què es fa referència en l'apartat anterior es podrà interposar un recurs d'alçada, en el termini d'un mes, d'acord amb el que establixen els articles 114 i 115 de la Llei de Règim Jurídic de les Administracions Públiques i del Procediment Administratiu Comú.   
Article 7. Desenvolupament de la concentració  
En el desenvolupament dels mercats, fires, concursos, subhastes i exposicions temporals d'animals procedents d'explotacions ramaderes que se celebren a la Comunitat Valenciana es compliran les obligacions establides en la normativa bàsica estatal i autonòmica aplicable.   
DISPOSICIONS FINALS  
Primera. Habilitació reglamentària  
Es faculta la persona titular de la Conselleria d'Agricultura, Pesca i Alimentació per a dictar les disposicions que siguen necessàries per al desplegament i l'execució d'este decret.   
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
València, 30 d'abril de 2010  
El president de la Generalitat,  
FRANCISCO CAMPS ORTIZ  
La consellera d'Agricultura, Pesca i Alimentació,  
MARITINA HERNÁNDEZ MIÑANA


Còpia Permalink ELI